Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 298/11)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Eisenberg”

Viitenumero: PDO-AT-A0215-AM01

Tiedonannon päivämäärä: 21.2.2020

HYVÄKSYTYN MUUTOKSEN KUVAUS JA PERUSTELUT

1. Hehtaarikohtaista enimmäismäärää on muutettava, koska viinitarhaluetteloa on alettu pitää yhdennetyn hallinto- ja valvontajärjestelmän vaatimusten mukaisesti.

YHTENÄINEN ASIAKIRJA

1. Tuotteen nimi

Eisenberg

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Alkuperänimitystä ”Eisenberg” saa käyttää vain lajikkeen ”Blaufränkisch” viineistä. Lajike on lajikkeelle ominaisen voimakkaan hedelmäinen ja mineraalisen mausteinen. Muita aistinvaraisia ominaisuuksia kuvataan tuote-eritelmässä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

5. Viininvalmistusmenetelmät

a. Olennaiset viininvalmistusmenetelmät

Asianomaiset viininvalmistusmenetelmien rajoitukset

Alkuperänimityksen ”Eisenberg” viineille sallitaan kaikki valmistusmenetelmät, joista säädetään suojatulla alkuperänimityksellä varustetun viinin osalta asetuksessa (EU) 2019/934 ja asetuksessa (EU) 2019/935, lukuun ottamatta käsittelyä kaliumsorbaatilla ja dimetyylidikarbonaatilla. Viinien happamuutta voidaan vähentää asetusten (EU) 2019/934 ja (EU) 2019/935 mukaisesti. Itävallan maatalous-, alue- ja matkailuministeri päättää mahdollisesta happamuuden lisäämisestä kasvukaudella vallitsevien sääolojen perusteella. Viinien happamuuden lisäämistä koskevat edellytykset määritellään asetuksissa (EU) 2019/934 ja (EU) 2019/ 935.

Erityiset viininvalmistusmenetelmät (mukaan lukien väkevöiminen) määräytyvät tapauskohtaisesti valitun perinteisen tuotantotavan mukaan, ja ne esitetään tuote-eritelmässä.

b. Enimmäistuotokset

10 000 kg rypäleitä hehtaaria kohti

6. Rajattu maantieteellinen alue

Alkuperänimityksen ”Eisenberg” maantieteellinen alue kattaa Oberwartin, Güssingin ja Jennersdorfin poliittiset piirit Burgenlandissa.

7. Pääasiallinen rypälelajike / pääasialliset rypälelajikkeet

Blaufränkisch – Frankovka

8. Yhteyden/yhteyksien kuvaus

Eisenberg on kukkulaista aluetta, jonka pohjamaa koostuu raskaasta rautapitoisesta savi- ja basalttimaasta. Eisenbergin viinialueella viiniä tuottavat suurimmaksi osaksi perheyrityksinä toimivat viininviljelijät, jotka käyttävät pääasiassa omasta tuotannosta saatavia rypäleitä ja myyvät tuotteitaan usein myös suoraan tilalta. Vilkkaan matkailun ja viinintuotannon välillä on vahva yhteys.

Viiniköynnösten viljelyyn käytetään lähes poikkeuksetta säleikkökasvatusta (Hochkultur). Viinillä on oltava seuraavat tyypilliset ominaisuudet: hedelmäinen, mineraalisen mausteinen, vain vähän tai ei lainkaan puumaista vivahdetta. Lisänimityksellä ”Reserve” varustetun viinin on oltava hedelmäinen, mineraalisen mausteinen ja voimakas. Raskas rautapitoinen savi- ja basalttimaa antaa viineille hienostuneen ja mineraalisen vivahteen. Alueella vallitsee pannoninen ilmasto, jossa kypsyy voimakkaita mausteisia viinejä.

Eisenberg-viinien omaleimaisuuteen vaikuttaa osaltaan se, että alueen viininviljelytilat ovat enimmäkseen perheyrityksiä, joissa viininvalmistuksen perinteet säilyvät sukupolvesta toiseen.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Alkuperänimityksellä ”Eisenberg” varustettua viiniä saa Itävallan viinilain mukaisesti saattaa markkinoille vain, jos sille on myönnetty virallinen laatutarkastusnumero (staatliche Prüfnummer). Laatutarkastusnumeron myöntämismenettelyssä kustakin viinistä, joka on määrä saattaa markkinoille alkuperänimityksellä ”Eisenberg”, otetaan näyte määrityksellisiä ja aistinvaraisia tutkimuksia varten (järjestelmällinen valvonta). Osapuolten, jotka aikovat jättää laatutarkastusnumeroa koskevan hakemuksen, on ilmoitettava asiasta kirjallisesti vuosittain Burgenlandin alueelliselle viinikomitealle. Laatutarkastusnumeron myöntämismenettelyssä viiniä pidetään soveltuvana aistinvaraisesta näkökulmasta katsottuna, jos vähintään viisi kuudesta maistajasta on sitä mieltä, että viiniä voidaan saattaa markkinoille nimityksellä ”Eisenberg DAC”. Jos maistelutestin tuloksen suhdeluvuksi jää 4:2, näyte on toimitettava toiselle viininmaistelulautakunnalle. Koska tästä aiheutuu lisätaakkaa, hakijan on maksettava virallisen laatutarkastusnumeron myöntämisen yhteydessä maksu, joka määräytyy asiaa koskevista maksuista annetun asetuksen mukaisesti. Laatutarkastusnumeron myöntämismenettelyyn kuuluva maistelulautakunta on järjestettävä Itävallan viininviljelyvirastossa (Bundesamt für Weinbau) Eisenstadtissa. Kaikkien virallisen maistelulautakunnan maistelijoiden on oltava Burgenlandin alueellisen viinikomitean kouluttamia, jotta he kykenevät arvioimaan nimityksen ”Eisenberg DAC” tyypillistä makuprofiilia.

Linkki eritelmään

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUVL L 9, 11.1.2019, s. 2.